**65803 Didymos** (predbežné označenie **1996 GT**) je binárna planétka radená do kategórie blízkozemských a potenciálne nebezpečných. Planétka bola objavená v roku 1996 91 cm ďalekohľadom na americkom Národnom observatóriu Kitt Peak v rámci rozbiehajúceho sa projektu hľadania planétok a komét Spacewatch. Pomenovaná je podľa gréckeho slova *δίδυμος* – „dvojča".

Planétka je predmetom návštev dvoch kozmických sond. 27. septembra 2022 o 01:14 SELČ americká sonda DART úspešne kolidovala s jej mesiačikom Dimorfos. V roku 2026 by k nej potom mala doraziť európska sonda Hera, ktorá by ju mala po impakte DARTu detailne študovať.

Popis
-----

Didymos patrí do skupín Apollo a Amor – obieha až za dráhou Zeme, nekríži sa s ňou, môže sa k nej však priblížiť na vzdialenosť len 6,1 milióna km. K Slnku sa môže priblížiť na 1,013 AU (151 mil. km), najďalej od neho môže byť 2,276 AU (340 mil. km), pretína teda dráhu Marsu.

K Zemi sa priblížil v novembri 2003 na 7,16 mil. km. Ďalšie podobne blízke stretnutie je vypočítané na november 2123.

Priemer planétky bol radarovými meraniami upresnený na 0,78 ± 0,08 km. Planétka obehne Slnko za 2,11 roka (770 dní). Okolo svojej osi sa otočí za 2,26 hod.

### Mesiac Dimorfos

Český astronóm Petr Pravec z hvezdárne Ondřejov objavil 20. novembra 2003 pri planétke mesiačik, nazvaný Dimorfos (jeho predbežné označenie bolo *S/2003 (65803) 1*). Má priemer približne 160 m a obežnú dobu 11,92 h.

Misia k planétke
----------------

*Bližšie informácie v hlavnom článku: Double Asteroid Redirection Test*
Mesiac Dimorfos bol cieľom americkej sondy DART (*Double Asteroid Redirection Test*) agentúry NASA. 27. septembra 2022 o 01:14 SELČ sonda do mesiaca narazila s cieľom overiť, či je táto metóda vhodná na odkláňanie potenciálne nebezpečných planétok, pri ktorých existuje riziko kolízie so Zemou.

Následne v roku 2026 by mala k planétke doraziť európska sonda Hera, ktorá by ju mala po impakte detailne študovať.

Galéria
-------

* Radarové snímky planétky Didymos z roku 2003Radarové snímky planétky Didymos z roku 2003
* Porovnanie rozmerov sondy DART, mesiaca Dimorfos a planétky Didymos s pozemskými artefaktmiPorovnanie rozmerov sondy DART, mesiaca Dimorfos a planétky Didymos s pozemskými artefaktmi
* Dimorfos na snímke sondy DARTDimorfos na snímke sondy DART

Referencie
----------

1. 1 2 3 4 5  MAJER, Dušan. Dříve Didymoon, dnes Dimorphos. *Kosmonautix.cz* (Jihlava: Dušan Majer), 2020-06-24. Dostupné online [cit. 2021-11-26].
2. 1 2 3 4 5  65803 Didymos (1996 GT). In:  *JPL Small-Body Database Browser* [online]. Pasadena: Jet Propulsion Laboratory, [cit. 2021-11-26]. Dostupné online. (po anglicky)
3. 1 2  GRIGGS, Mary Beth. *NASA just crashed a spacecraft into an asteroid to see what would happen* [online]. theverge.com, 2022-09-27, [cit. 2022-09-27]. Dostupné online.
4. ↑  STEIN, Vicky. *Asteroid Didymos: NASA's galactic target practice for DART* [online]. space.com, 2021-11-22, [cit. 2021-11-26]. Dostupné online.

Pozri aj
--------

* planetárna obrana

Iné projekty
------------

Commons
* Spolupracuj na Commons Commons ponúka multimediálne súbory na tému **65803 Didymos**

Externé odkazy
--------------

* 65803 Didymos – vlastnosti a orbitálny diagram v JPL Small-Body Database NASA (po anglicky)
* 65803 Didymos – orbitálne vlastnosti a pozorovania na webe Minor Planet Center (po anglicky)
* 65803 Didymos – orbitálne vlastnosti na astronomickom serveri Pedagogickej fakulty ZČU v Plzni (po česky)
* 65803 Didymos – poloha na hviezdnej mape na webe Heavens-Above

Zdroj
-----

*Tento článok je čiastočný alebo úplný preklad článku Didymos (planetka) na českej Wikipédii.*

  

*… | (65802) 1996 BA3 | **65803 Didymos** | (65804) 1996 HT6 | …*